***Z A P I S N I K***

***s 6. sjednice Gradskog vijeća Grada Skradina***

1. sjednica Gradskog vijeća Grada Skradina održana je u srijedu 16. veljače

2022.g. u prostorijama Kulturnog centra u Skradinu, s početkom u 10,00 sati, odnosno pola sata ranije nego što je navedeno u pozivu za sjednicu, kako bi gradonačelnik mogao nazočiti sjednici, jer zbog neodgodivih obaveza u kasnijem terminu to ne bi bio u mogućnosti. Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 10, te postoji kvorum za pravovaljano odlučivanje. Sjednici su nazočni: Davor Brajković, Dalibor Damjanić, Dražen Kartelo, Antonia Maretić, Fabijan Palinić, Tea Periša, Tonći Petrović, Slavko Skočić, Nadija Zorica i Florijan Žižić. Sjednici opravdano nisu nazočni: Jure Mandušić, Marko Računica i Kristina Vlaić Bubalo.

Sjednici je nazočan gradonačelnik Grada Skradina Antonijo Brajković dok je zamjenik gradonačelnika iz reda pripadnika srpske nacionalne manjine Nikola Milović opravdano odsutan.

Prije utvrđivanja dnevnog reda, predsjednica Gradskog vijeća Grada Skradina Nadija Zorica izvijestila je vijećnike kako je vijećnik Florijan Žižić dana 24. siječnja 2022.g. dostavio podnesak kojim izvješćuje kako od navedenog datuma vijećničku dužnost obnaša kao nezavisni vijećnik, a ne više kao član Hrvatskih suverenista, odnosno koalicije političkih stranaka HS, HKS, HRAST i NHR. Isto tako, vijećnik Jure Mandušić dana 25. siječnja 2022.g. također je dostavio podnesak kojim izvješćuje kako od navedenog datuma vijećničku dužnost obnaša kao nezavisni vijećnik, a ne više kao član Hrvatskih suverenista, odnosno koalicije političkih stranaka HS, HKS, HRAST i NHR.

Potom je predsjednica Gradskog vijeća Grada Skradina Nadija Zorica navela kako je za sjednicu predložen dnevni red s 4. točke. Prijedloga za izmjenu i dopunu dnevnog reda nije bilo.

Predsjednica Gradskog vijeća Grada Skradina Nadija Zorica stavila na glasovanje predloženi dnevni red, te je isti jednoglasno usvojen (nazočno 10 vijećnika).

Za raspravu i odlučivanje utvrđen je slijedeći

D N E V N I R E D

1. Prijedlog Odluke o izmjeni Odluke o koeficijentima za obračun plaća službenika i namještenika Gradske uprave Grada Skradina.
2. Prijedlog Odluke o imenovanju ulice u naselju Skradinsko Polje, Grad Skradin.
3. Prijedlog Odluke o preimenovanju dijela ulice u naselju Ždrapanj, Grad Skradin.
4. Prijedlog Odluke o preimenovanju dijela ulice u naselju Rupe, Grad Skradin.

-2-

Sukladno članku 61. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. TONĆI PETROVIĆ, vijećnik HDZ-a:

„1.Pitanje

Kad ce doci na GV izmjene i dopune PP glede cinjenice da zahtjevi za istim su cca godinu dana u gradkoj upravi te su neke radnje i pokrenute

2.Pitanje

Smatra li gradska uprava da ce nedavni sporazum NP Krka i grada Sibenika o prodaji karata u Šibeniku utjecati na prihode koje imamo po toj osnovi“

ODGOVORI:

Gradonačelnik Antonijo Brajković odgovorio je:

„1. Na prvo pitanje možemo samo ponoviti većinu onoga što smo rekli na posljednjoj sjednici, a detaljnije, odnosno dinamiku koja nam slijedi, može dodatno odgovoriti pročelnik, jer smo već poduzeli radnje za postupak izmjena i dopuna Prostornog plana“

Pročelnik Josip Silov odgovorio je:

„S urbanistima je sklopljen ugovor. Izrađen je nacrt odluke o izmjenama i dopunama i proslijeđen je Županiji koja treba utvrditi i dati mišljenje o potrebi provedbe postupka ocjene odnosno strateške procjene na taj dokument. Morat ćemo raditi postupak ocjene, a ako ona pokaže da ne treba procjena onda bi na nekoj od idućih sjednica Vijeća mogla biti odluka o pokretanju postupka. Ako budemo morali raditi stratešku procjenu onda će to trajati malo duže.“

Na drugo vijećničko pitanje vijećnika Tonćia Petrovića, gradonačelnik Grada Skradina Antonijo Brajković odgovorio je slijedeće:

„2. Što se tiče drugog pitanja, osobno nisam sretan sporazumom između Grada Šibenika i JU NP Krka iz razloga što bi to možda moglo smanjiti prihode koje ostvarujemo po osnovi Odluke o visini naknade za zaštićena područja, a i zbog činjenice što bi taj novi ulaz u Nacionalni park Krka možda mogao stvoriti određeno povećanje prometa plovnim putem koji je ionako opterećen. Ostavljam mogućnost da možda ne bude prodaja karata za brodove, već da se to odnosi samo na kopneni, autobusni prijevoz. Osobno držim da prodaja karata za brodski promet u ovoj mjeri nije potrebna, s obzirom da se u Skradinu upravo gradi brodska infrastruktura za prihvat gostiju. Mišljenja sam kako se s budućeg ulaza Šibenik ne može očekivati značajnija prodaja ulaznica iz razloga što se radi o udaljenijoj destinaciji za ulaz u Nacionalni park, te bi i cijena karte trebala biti skuplja, a samim tim i manje ulaza. Na potpisivanje sporazuma između Grada Šibenika i JU NP Krka ne možemo utjecati, već samo pratiti koje će učinke proizvesti.“

-3-

B) FABIJAN PALINIĆ, vijećnik HDZ-a

„1. Kad će se ukloniti bloketne autobusne čekaonice u Sonkoviću i Gračacu i na njihova mjesta postaviti ostakljene?“

ODGOVORI:

Gradonačelnik Antonijo Brajković je odgovorio:

„1. Mi smo do sada imali praksu stavljati autobusne čekaonice na mjestima gdje nema nikakve infrastrukture, odnosno gdje ne postoje čekaonice. Nismo imali praksu rušiti postojeće, odnosno one od blokova, te stavljati staklene. Eventualno ih možemo, ako nisu u primjerenom stanju i uvjetima ožbukati i ofarbati, a ne uklanjati, jer iskreno rečeno, puno su efikasnije od staklenih u smislu zaštite ljudi kad na kiši čekaju autobus. Ovdje je više stvar estetike, a ove postojeće su puno funkcionalnije i korisnije od staklenih jer puno bolje štite od bure i kiše. Trenutno sad nismo u situaciji da rušimo postojeće čekaonice i stavljamo staklene.“

C) FLORIJAN ŽIŽIĆ, nezavisni vijećnik

„1. Na prethodnoj sjednici Gradskog vijeća na moje pitanje vezano za početak Izmjena i dopuna prostornog plana rečeno je da je završena nabava i da je ugovor potpisan sa budućim izrađivačem plana. To je tvrtka iz Splita „Urbos“, koja je dostavila najpovoljniju ponudu te da je Izvoditelj pripremio nacrte odluka. Grad Skradin te nacrte odluka mora poslati u Županiju u nadležna upravna tijela koja će donijeti odgovarajuće odluke što Grad mora dalje napraviti.

Mene zanima u kojoj je to fazi, odnosno da li je Grad Skradin poslao u Županiju nacrte odluka kako bi nadležna tijela Županije mogla donijeti odgovarajuće odluke što Grad mora dalje napraviti?“

S obzirom da je pitanje vijećnika Florijana Žižića identično s 1. vijećničkim pitanjem vijećnika Tonćia Petrovića, vijećnik Florijan Žižić naveo je kako nema smisla ponovo odgovarati na već odgovoreno pitanje, te je samo ponovio upit da li je Grad Skradin poslao u Županiju nacrt odluka, na što je od gradonačelnika dobio pozitivan odgovor.

D) SLAVKO SKOČIĆ, vijećnik SDSS-a:

„1. Smatrate li da bi česmu kod ZG odmarališta trebalo obnoviti i što znate o prodaji odmarališta od sadašnjeg vlasnika

2. Smatrate li potrebnim u narednih 15 dana održati sastanak s predstavnicima HR cesta kako bi se uklonili problemi na potezu od koštele do Bićinskog puta (početak trotoara)“

ODGOVORI:

Gradonačelnik Antonijo Brajković je odgovorio:

„1. Što se tiče prvog pitanja, ako tamo postoje ostaci nekadašnje česme bilo bi je dobro obnoviti. Prethodno treba vidjeti kakvi su imovinsko-pravni odnosi, odnosno da li se to

-4-

nalazi na čestici zgrade sadašnjeg odmarališta koje je u vlasništvu zagrebačkog holdinga ili na javnoj površini. Prije nego što bismo česmu stavili u funkciju, trebali bi s tvrtkom „Vodovod i odvodnja“ imati ugovor, jer bi se ta voda koristila za javnu upotrebu, pa makar i za piće. Kao i kod česme u blizini parka trebamo imati priključak i mjerilo.“ Vijećnik Slavko Skočić zatražio je riječ i rekao kako on nije mislio da se česma obnovi za upotrebu, jer to, po njemu, nema smisla, već da se ista obnovi kao objekt kako bi ostala kao sjećanje ili spomenik na prošla vremena.

Gradonačelnik Antonijo Brajković je naveo kako se slaže s mišljenjem vijećnika i kako to sada ne bi imalo svrhu, kao u vremenu kada javnog vodovoda nije bilo po kućama i kada se ta česma isključivo koristila za piće i potrebe kućanstava. Česma se može obnoviti i staviti spomen ploča da je tu napravljena česma kao nekakav moment povijesti ili dio kulturno povijesne baštine. To se može napraviti.

Na drugi dio prvog vijećničkog pitanja gradonačelnik Antonijo Brajković odgovorio je slijedeće:

„Što se tiče odmarališta, znam kao i većina ljudi koji prate iz medija da ih sadašnja uprava holdinga ima namjeru prodavati, jer im ta odmarališta stvaraju gubitke. Činjenica jest da se odmaralište prodavalo u nekoliko navrata, ali nije bilo interesa za kupnju. Nama je, naravno, u interesu da se taj objekt proda i da ga budući vlasnik prenamjeni za potrebe turizma, ali na jednoj višoj razini nego što je sada. Znamo svi da je hostel jedna niža razina turističke infrastrukture. Hostel je uglavnom korišten za smještaj djece s područja Zagreba i to djece slabijeg imovinskog stanja i u takvim uvjetima, Skradin sigurno ne dobiva u turističkom smislu kao što bi dobio kad bi ga kupio netko tko bi imao ozbiljnije ambicije. Podržavamo prodaju i prenamjenu u nekakav boutique-hotel koji bi doprinio boljem turističkom razvoju Skradina.

2. Što se tiče Vašeg drugog vijećničkog pitanja, moram vidjeti s gospođom Mudronja iz tvrtke „Hrvatske ceste“ da li je to zahvat koji zahtijeva nekakvu dodatnu proceduru u smislu ishodovanja dozvole. Ako se to može riješiti kroz održavanje i napraviti te neke sitne korekcije onda bi to mogli podržati i tražiti da taj dio koji je problematičan oni dovedu u neku mjeru koja bi zadovoljila pješake i pod uvjetom da se to ne kosi s nekim pravilima struke.“

Sukladno članku 78. st. 7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 102.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 5. sjednice Gradskog vijeća Grada Skradina.

Kako se nitko nije javio za riječ, predsjednica Gradskog vijeća Grada Skradina Nadija Zorica je, stavila na glasovanje Zapisnik s 5. sjednice Gradskog vijeća Grada Skradina, te je isti jednoglasno usvojen. (nazočno 10 vijećnika).

-5-

***RASPRAVA I ODLUČIVANJE***

Točka 1.

Prijedlog Odluke o izmjeni Odluke o koeficijentima za obračun

plaća službenika i namještenika Gradske uprave Grada Skradina

O prijedlogu Odluke o izmjeni Odluke o koeficijentima za obračun plaća službenika i namještenika Gradske uprave Grada Skradina uvodno obrazloženje podnio je gradonačelnik Grada Skradina Antonijo Brajković. Naveo je kako se radi o usklađenju s Uredbom o visini minimalne plaće za 2022.g. („Narodne novine“, broj 117/21). Temeljem navedenoga trebalo je pristupiti izmjeni postojeće Odluke, odnosno podizanju koeficijenta za obračun plaće namješteniku čija je dosadašnja bruto plaća bila ispod visine propisane Uredbom. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o izmjeni Odluke o koeficijentima za obračun plaća službenika i namještenika Gradske uprave Grada Skradina, te je ista jednoglasno usvojena (nazočno 10 vijećnika).

Odluka se prilaže Zapisniku pod 1) i čini njegov sastavni dio.

Točka 2.

Prijedlog Odluke o imenovanju ulice u naselju

Skradinsko Polje, Grad Skradin

O prijedlogu Odluke o imenovanju ulice u naselju Skradinsko Polje, Grad Skradin, uvodno obrazloženje podnijela je predsjednica Gradskog vijeća Grada Skradina Nadija Zorica, a koja je ujedno i predsjednica Odbora za nazive ulica i trgova. Navela je kako je dana 09. veljače 2022. god. s početkom u 13,00 sati održana 1. sjednica Odbora za nazive ulica i trgova Grada Skradina, na kojoj je razmatran zahtjev tvrtke „Skradin at koncept“ d.o.o. Skradin, da se čestici zemljišta 3291/1 K.O. Skradin, u naravi put, dodjeli ime kako bi gospodarsko -stambena zgrada izgrađena na čest. zem. 594/2 K.O. Skradin dobila svoj kućni broj i uporabnu dozvolu. Kako navedeni put doista nije imenovan, Grad Skradin je pokrenuo proceduru imenovanja nove ulice odnosno puta. Dalje je navela kako članak 9. stavak 1. Zakona o naseljima („Narodne novine“ br. 54/88 ) propisuje da ime naselja, ulice i trga određuje skupština općine uz pribavljeno mišljenje mjesnih zajednica na čijem području se nalazi naselje, ulica odnosno trg. Kako na području Grada Skradina nisu izabrani mjesni odbori koji odgovarajuće zamjenjuju mjesne zajednice, prijedlog naziva neimenovane ulice u naselju Skradinsko Polje, Gradskom vijeću Grada Skradina (odgovarajućoj zamjeni skupštine općine) dostavlja Odbor za nazive ulica i trgova Grada Skradina, koje je radno tijelo Gradskog vijeća imenovano temeljem Zakona o lokalnoj i područnoj (regionalnoj) samoupravi, Statuta Grada Skradina i Odluke o osnivanju radnih tijela. Stoga je Odbor za nazive ulica i trgova Grada Skradina, na svojoj 1.sjednici u ovom sastavu, donio prijedlog Odluke da se dosad neimenovanu ulicu u naselju Skradinsko Polje imenuje u skladu s lokalnim nazivom, kako stoji u prijedlogu

-6-

Odluke o imenovanju koja se dostavlja Gradskom vijeću Grada Skradina na odlučivanje. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o imenovanju ulice u naselju Skradinsko Polje, Grad Skradin, te je ista jednoglasno usvojena (nazočno 10 vijećnika).

Odluka se prilaže Zapisniku pod 2) i čini njegov sastavni dio.

Točka 3.

Prijedlog Odluke o preimenovanju dijela ulice

u naselju Ždrapanj, Grad Skradin

O prijedlogu Odluke o preimenovanju dijela ulice u naselju Ždrapanj, Grad Skradin, uvodno obrazloženje podnijela je predsjednica Gradskog vijeća Grada Skradina Nadija Zorica, a koja je ujedno i predsjednica Odbora za nazive ulica i trgova. Navela je kako je na istoj sjednici Odbora, druga točka dnevnog reda sjednice bila razmatranje zahtjeva građana naselja Ždrapanj, zaselak Vlahovi o preimenovanju dijela ulice u tom naselju. Naime, prilikom popisa stanovništva 2011. godine Državna geodetska uprava je, po svom nahođenju i bez odgovarajućih odluka Gradskog vijeća Grada Skradina, odredila nazive ulica i kućne brojeve u naseljima na području Grada Skradina, vrlo često u neskladu postojećim stanjem. Inicijativom građana naselja Žažvić, zaseoka Vlahovi, zatraženo je da se dio ulice Macure, Perišići, Bubići, a koji se odnosi na zaselak Vlahovi, preimenuje u Put Vlahova. Dalje je navela kako članak 9. stavak 1. Zakona o naseljima ( „ Narodne novine“ br. 54/88 ) propisuje da ime naselja, ulice i trga određuje skupština općine uz pribavljeno mišljenje mjesnih zajednica na čijem području se nalazi naselje, ulica odnosno trg. Kako na području Grada Skradina nisu izabrani mjesni odbori koji odgovarajuće zamjenjuju mjesne zajednice, prijedlog preimenovanja dijela ulice u naselju Ždrapanj, Gradskom vijeću Grada Skradina (odgovarajućoj zamjeni skupštine općine), na temelju inicijative punoljetnih stanovnika zaseoka Vlahovi, dostavlja Odbor za nazive ulica i trgova Grada Skradina, koje je radno tijelo Gradskog vijeća imenovano temeljem Zakona o lokalnoj i područnoj (regionalnoj) samoupravi, Statuta Grada Skradina i Odluke o osnivanju radnih tijela. Stoga Odbor predlaže Gradskom vijeću da se dio ulice Macure, Perišići, Bubići, u naselju Ždrapanj, preimenuje u ulicu Put Vlahova, prema dostavljenom prijedlogu Odluke. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o preimenovanju dijela ulice u naselju Ždrapanj, Grad Skradin, te je ista jednoglasno usvojena (nazočno 10 vijećnika).

Odluka se prilaže Zapisniku pod 3) i čini njegov sastavni dio.

-7-

Točka 4.

Prijedlog Odluke o preimenovanju dijela ulice

u naselju Rupe, Grad Skradin

O prijedlogu Odluke o preimenovanju dijela ulice u naselju Rupe, Grad Skradin, uvodno obrazloženje podnijela je predsjednica Gradskog vijeća Grada Skradina Nadija Zorica, a koja je ujedno i predsjednica Odbora za nazive ulica i trgova. Navela je kako je, također na navedenoj sjednici Odbora, treća točka dnevnog reda sjednice bila razmatranje zahtjeva građana naselja Rupe, zaselak Silovi II, o preimenovanju dijela ulice u tom naselju. Isto kao i u prethodnoj točci dnevnog reda, prilikom popisa stanovništva 2011. godine Državna geodetska uprava je, po svom nahođenju i bez odgovarajućih odluka Gradskog vijeća Grada Skradina, odredila nazive ulica i kućne brojeve u naseljima na području Grada Skradina, vrlo često u neskladu postojećim stanjem. Također, inicijativom građana naselja Rupe, zaseoka Silovi II, zatraženo je da se dio ulice Tepići, a koji se odnosi na zaselak Silovi II, preimenuje u Silovi II. Ponovo je navela što propisuje članak 9. stavak 1. Zakona o naseljima („ Narodne novine“ br. 54/88), odnosno tko i na koji način se određuje ime naselja, ulice i trga. Na temelju pisane inicijative punoljetnih stanovnika zaseoka Silovi II, Odbor za nazive ulica i trgova Grada Skradina izradio je prijedlog Odluke kojom predlaže Gradskom vijeću Grada Skradina da se dio ulice Tepići, u naselju Rupe, preimenuje u ulicu Silovi II. Prijedlog Odluke dostavljen je Gradskom vijeću Grada Skradina na odlučivanje. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o preimenovanju dijela ulice u naselju Rupe, Grad Skradin, te je ista jednoglasno usvojena (nazočno 10 vijećnika).

Odluka se prilaže Zapisniku pod 4) i čini njegov sastavni dio.

Sjednica je završena u 10.30 sati.

**ZAPISNIK SASTAVILA**

Paulina Radeljak, v.r.

**GRADSKO VIJEĆE**

**GRADA SKRADINA**

**PREDSJEDNICA**

Nadija Zorica, v.r.